Alamüdünin piiri

Alamüdünin piiri (kirg. Аламүдүн району, Alamüdün raionu) on hallintopiiri Tšüin alueella Kirgisiassa. Sen keskus on Leninin kylä. Piirin pinta-ala on 1 400 neliökilometriä. Siellä oli arviolta 115 535 asukasta vuonna 2025. Alamüdünin piiri rajoittuu idässä Ysyk-Atan, etelässä Panfilovin ja lännessä Sokulukin piireihin sekä pohjoisessa Kazakstaniin. Sen keskellä sijaitsee erillisen hallintoalueen muodostava Kirgisian pääkaupunki Biškek. Piiri käsittää Tšüin ja Baitikin laaksot ja etelässä Kirgiisivuoret. Korkeuserot ovat 700–4 500 metriä merenpinnasta. Korkein kohta on Alamüdünin huippu (4 875 metriä). Hyötykaivannaisiin kuuluvat rakennusaineet ja kivennäisvesi. Seudun ilmasto on mantereinen. Keskilämpötila on tammikuussa –5:stä –15:een ja heinäkuussa 22–25 astetta. Vuotuinen sademäärä on 300–400 millimetriä. Suurimmat joet ovat pohjoisrajalla virtaava Tšüi sekä Alamüdün ja Ala-Artša. Vuorilla on jäätiköitä. Tasanko on lähes kokonaan viljelyskäytössä. Vuorilla on aroa ja niittyjä sekä mänty- ja katajametsiä. Piirissä sijaitsee Ala-Artšan kansallispuisto. Vuonna 1940 perustettu piiri liitettiin Kantin piiriin vuonna 1961 ja muodostettiin uudelleen vuonna 1974. Siihen kuuluvat Arašanin, Baitik-Baatyrin, Dostukin, Kara-Žygatšin, Sydykovin, Taš-Moinokin ja Tšokmorovin maalaiskunnat, joissa on yhteensä 38 kylää. Vuoden 2009 väestönlaskennan mukaan piirin asukkaista 58,5 prosenttia oli kirgiisejä, 25,2 prosenttia venäläisiä ja 3,7 prosenttia uiguureja. Yli prosentin vähemmistöjä olivat kazakit, uzbekit, kurdit, azerit, turkkilaiset, tataarit ja ukrainalaiset. Piirin kautta kulkevat Biškekiin johtavat maantiet ja rautatie. Asukkaiden pääelinkeinot ovat teollisuus sekä viljan, teollisuuskasvien, vihannesten, hedelmien ja viinirypäleiden viljelyyn keskittynyt maatalous. Tuotantoeläimiä ovat naudat, lampaat, vuohet, siat, hevoset ja siipikarja. Piirissä on muun muassa nahka- ja metalliteollisuutta sekä vesivoimalaitoksia. Piirissä toimivat Alamüdünin kivennäisvesiparantola ja Tšoŋ Tašin talviurheilukeskus. Luonnonnähtävyyksiä ovat Ala-Artšan, Alamüdünin ja Tšuŋkurtšakin rotkot sekä Kögütškön-Sugatin vesiputous. Lähteet